CELEX: 32018D1106(02)
Language: el
Date: 2018-10-24 00:00:00
Title: Εκτελεστική απόφαση της Επιτροπής, της 24ης Οκτωβρίου 2018, για τη δημοσίευση στην Επίσημη Εφημερίδα της Ευρωπαϊκής Ένωσης της αίτησης καταχώρισης ονομασίας που αναφέρεται στο άρθρο 49 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου — «Ziegen-Heumilch»/«Goat’s Haymilk»/«Latte fieno di capra»/«Lait de foin de chèvre»/«Leche de heno de cabra» (ΕΠΙΠ)

6.11.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 400/7
               
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
         της 24ης Οκτωβρίου 2018
         για τη δημοσίευση στην Επίσημη Εφημερίδα της Ευρωπαϊκής Ένωσης της αίτησης καταχώρισης ονομασίας που αναφέρεται στο άρθρο 49 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου
         «Ziegen-Heumilch»/«Goat’s Haymilk»/«Latte fieno di capra»/«Lait de foin de chèvre»/«Leche de heno de cabra» (ΕΠΙΠ)
         (2018/C 400/04)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 50 παράγραφος 2 στοιχείο β),
         Εκτιμώντας τα ακόλουθα:
         
                     (1)
                  
                  
                     Η Αυστρία υπέβαλε στην Επιτροπή αίτηση για την προστασία των ονομασιών «Ziegen-Heumilch»/«Goat’s Haymilk»/«Latte fieno di capra»/«Lait de foin de chèvre»/«Leche de heno de cabra» σύμφωνα με το άρθρο 49 παράγραφος 4 του κανονισμού (ΕΕ) αριθ. 1151/2012.
                  
               
                     (2)
                  
                  
                     Σύμφωνα με το άρθρο 50 του κανονισμού (ΕΕ) αριθ. 1151/2012, η Επιτροπή εξέτασε την αίτηση και κατέληξε στο συμπέρασμα ότι πληρούνται οι όροι που προβλέπονται στον εν λόγω κανονισμό.
                  
               
                     (3)
                  
                  
                     Για να καταστεί δυνατή η υποβολή ένστασης σύμφωνα με το άρθρο 51 του κανονισμού (ΕΕ) αριθ. 1151/2012, οι προδιαγραφές προϊόντος που αναφέρονται στο άρθρο 50 παράγραφος 2 στοιχείο β) του εν λόγω κανονισμού για τις ονομασίες «Ziegen-Heumilch»/«Goat’s Haymilk»/«Latte fieno di capra»/«Lait de foin de chèvre»/«Leche de heno de cabra» θα πρέπει να δημοσιευτούν στην Επίσημη Εφημερίδα της Ευρωπαϊκής Ένωσης,
                  
               ΑΠΟΦΑΣΙΖΕΙ:
         
            Άρθρο μόνο
            Οι προδιαγραφές προϊόντος που αναφέρονται στο άρθρο 50 παράγραφος 2 στοιχείο β) του κανονισμού αριθ. 1151/2012 για τις ονομασίες «Ziegen-Heumilch»/«Goat’s Haymilk»/«Latte fieno di capra»/«Lait de foin de chèvre»/«Leche de heno de cabra» (ΕΠΙΠ) περιλαμβάνονται στο παράρτημα της παρούσας απόφασης.
            Σύμφωνα με το άρθρο 51 του κανονισμού (ΕΕ) αριθ. 1151/2012, η δημοσίευση της παρούσας απόφασης παρέχει δικαίωμα ένστασης κατά της καταχώρισης της ονομασίας που αναφέρεται στο πρώτο εδάφιο του παρόντος άρθρου, εντός τριών μηνών από την ημερομηνία της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 24 Οκτωβρίου 2018.
            
               
                  Για την Επιτροπή
               
               Phil HOGAN
               
                  Μέλος της Επιτροπής
               
            
         
         
            (1)  ΕΕ L 343 της 14.12.2012, σ. 1.
      
      
         
            ΠΑΡΑΡΤΗΜΑ
            
               ΠΡΟΔΙΑΓΡΑΦΕΣ ΕΓΓΥΗΜΕΝΟΥ ΠΑΡΑΔΟΣΙΑΚΟΥ ΙΔΙΟΤΥΠΟΥ ΠΡΟΪΟΝΤΟΣ
            
            
               «Ziegen-Heumilch»/«Goat’s Haymilk»/«Latte fieno di capra»/«Lait de foin de chèvre»/«Leche de heno de cabra»
            
            
               Αριθ. ΕΕ: TSG-AT-02290-22.2.2017
            
            
               Αυστρία
            
            1.   Ονομασία(-ες) προς καταχώριση
            
            «Ziegen-Heumilch» (de)· «Goat’s Haymilk» (en)· «Latte fieno di capra» (it)· «Lait de foin de chèvre» (fr)· «Leche de heno de cabra» (es)
            2.   Τύπος προϊόντος
            
            Κλάση 1.4. Λοιπά προϊόντα ζωικής προέλευσης (αυγά, μέλι, διάφορα γαλακτοκομικά προϊόντα πλην βουτύρου κ.λπ.)
            3.   Λόγοι για την καταχώριση
            
            3.1.   Πρόκειται για προϊόν το οποίο
            
            
                        —
                     
                     
                        ☒
                     
                     
                        παρασκευάζεται με τρόπο παραγωγής, μεταποίησης ή σύνθεσης που αντιστοιχεί στην παραδοσιακή πρακτική για το εν λόγω προϊόν ή τρόφιμο·
                     
                  
                        —
                     
                     
                        ☐
                     
                     
                        παράγεται από πρώτες ύλες ή συστατικά που είναι τα χρησιμοποιούμενα παραδοσιακά.
                     
                  Η παραγωγή του γάλακτος τύπου «Heumilch» (κατά λέξη: «γάλα από σανό») αποτελεί την πιο φυσική μορφή γαλακτοπαραγωγής. Το γάλα προέρχεται από ζώα που εκτρέφονται σε παραδοσιακές, βιώσιμες γαλακτοκομικές μονάδες. Η βασική διαφορά ανάμεσα στο συμβατικό γάλα και στο Heumilch και ο παραδοσιακός χαρακτήρας του τελευταίου έγκεινται στο γεγονός ότι τα ζώα, όπως συνέβαινε στην αρχαιότερη μορφή γαλακτοπαραγωγής, δεν τρέφονται με ενσιρωμένες ζωοτροφές. Από τη δεκαετία του 1960, λόγω της μηχανοποίησης, η εκβιομηχάνιση της γεωργίας βασίζεται όλο και περισσότερο στην παραγωγή ενσιρωμάτων (ζωοτροφών που έχουν υποστεί ζύμωση) που περιόρισε τη χρήση των αποξηραμένων χορτονομών. Επιπλέον, οι κατευθυντήριες γραμμές περιλαμβάνουν την απαγόρευση ζώων και ζωοτροφών που πρέπει να επισημαίνονται ως «γενετικά τροποποιημένα» σύμφωνα με την ισχύουσα νομοθεσία. Η διατροφή των ζώων προσαρμόζεται στην εναλλαγή των εποχών: κατά την περίοδο της χλωρής χορτονομής, περιλαμβάνει χλωρά χόρτα, σανό, καθώς και τις ζωοτροφές που επιτρέπονται σύμφωνα με το σημείο 4.2. Η χειμερινή χορτονομή αποτελείται από σανό και από ζωοτροφές που επιτρέπονται σύμφωνα με το σημείο 4.2.
            3.2.   Πρόκειται για ονομασία η οποία
            
            
                        —
                     
                     
                        ☐
                     
                     
                        χρησιμοποιείται κατά παράδοση για την περιγραφή του ιδιότυπου προϊόντος,
                     
                  
                        —
                     
                     
                        ☒
                     
                     
                        προσδιορίζει τον παραδοσιακό χαρακτήρα ή τον ιδιότυπο χαρακτήρα του προϊόντος.
                     
                  Η παραγωγή και μεταποίηση του γάλακτος τύπου «Ziegen-Heumilch» είναι παλιά όσο και η αιγοτροφία (περίπου από τον 11ο αιώνα π.Χ.). Τον Μεσαίωνα η αιγοτροφία ήταν ευρέως διαδεδομένη στα «Schwaighöfen» (παραδοσιακά αγροκτήματα) στους πρόποδες των Άλπεων και στα όρη του Τιρόλου. Ο αίγες συχνά οδηγούνταν στους απόκρημνους θεριζόμενους αλπικούς λειμώνες, ώστε, σε περίπτωση που οι λειμώνες βρίσκονταν μακριά από τους ορεινούς βοσκοτόπους, να υπάρχει γάλα διαθέσιμο για τους αγρότες. Η λέξη «Schwaig» προέρχεται από τα μέσα άνω γερμανικά και αναφέρεται σε ειδικό τύπο εγκατάστασης και κυρίως εκμετάλλευσης της περιοχής των Άλπεων. Πολυάριθμα «Schwaighöfe» κατασκευάστηκαν από τους ίδιους τους γαιοκτήμονες ως μόνιμες εγκαταστάσεις και το ζωικό τους κεφάλαιο προοριζόταν κυρίως για την παραγωγή γαλακτοκομικών προϊόντων (ιδίως για την παρασκευή τυριού). Η ύπαρξή τους στο Τιρόλο και το Σάλτσμπουργκ μαρτυρείται από τον 12ο αιώνα. Σε ορισμένες περιοχές των Άλπεων όπου εφαρμοζόταν η ανταλλαγή προϊόντων ανάμεσα στα αγροκτήματα, οι μικροκαλλιεργητές εξέτρεφαν αίγες ώστε να διαθέτουν το απαραίτητο γάλα στα αγροκτήματα που βρίσκονταν στις κοιλάδες.
            4.   Περιγραφή
            
            4.1.   Περιγραφή του προϊόντος, το οποίο φέρει την ονομασία του σημείου 1, συμπεριλαμβανομένων των κύριων φυσικών, χημικών, μικροβιολογικών ή οργανοληπτικών χαρακτηριστικών, από την οποία προκύπτει ο ιδιότυπος χαρακτήρας του προϊόντος (άρθρο 7 παράγραφος 2 του παρόντος κανονισμού)
            
            Γίδινο γάλα, σύμφωνα με την ισχύουσα νομοθεσία.
            4.2.   Περιγραφή της μεθόδου παραγωγής του προϊόντος που φέρει την ονομασία του σημείου 1, την οποία οφείλουν να ακολουθούν οι παραγωγοί, συμπεριλαμβανομένων, κατά περίπτωση, του είδους και των χαρακτηριστικών των χρησιμοποιούμενων πρώτων υλών ή συστατικών, και της μεθόδου παρασκευής του προϊόντος (άρθρο 7 παράγραφος 2 του παρόντος κανονισμού)
            
            Το «Ziegen-Heumilch» παράγεται σύμφωνα με παραδοσιακές συνθήκες παραγωγής που συμμορφώνονται με το «Heumilchregulativ» (κανόνες για την παραγωγή Heumilch). Κύριο χαρακτηριστικό του Heumilch είναι ότι κατά την παραγωγή του απαγορεύεται η χρήση, αφενός, ζωοτροφών που έχουν υποστεί ζύμωση όπως τα ενσιρώματα και, αφετέρου, ζώων και ζωοτροφών που πρέπει να επισημαίνονται ως γενετικά τροποποιημένα σύμφωνα με την ισχύουσα νομοθεσία.
            
               «Heumilchregulativ»
            
            Το γάλα τύπου «Ziegen-Heumilch» είναι γίδινο γάλα το οποίο παράγεται από γαλακτοπαραγωγούς που έχουν δεσμευθεί να τηρούν τα ακόλουθα κριτήρια. Δεν επιτρέπεται η χρήση ζώων και ζωοτροφών που πρέπει να επισημαίνονται ως «γενετικά τροποποιημένα» σύμφωνα με την ισχύουσα νομοθεσία.
            Η διαχείριση ολόκληρης της κτηνοτροφικής εκμετάλλευσης πρέπει να πραγματοποιείται σύμφωνα με τους κανόνες που ισχύουν για την παραγωγή γάλακτος τύπου «Heumilch».
            
               Επιτρεπόμενες ζωοτροφές
            
            
                        —
                     
                     
                        Η διατροφή των ζώων αποτελείται κυρίως από χλωρές χορτονομές, ψυχανθή και βότανα κατά την περίοδο της βόσκησης, καθώς και από σανό κατά την περίοδο διαχείμασης.
                     
                  
                        —
                     
                     
                        Ως συμπληρωματική χονδροειδής ζωοτροφή μπορούν να χρησιμοποιηθούν η ελαιοκράμβη, ο κτηνοτροφικός αραβόσιτος και η κτηνοτροφική σίκαλη, τα κτηνοτροφικά τεύτλα, καθώς και σύμπηκτα από σανό, τριφύλλι, αραβόσιτο και παρόμοιες τροφές.
                     
                  
                        —
                     
                     
                        Το ποσοστό της χονδροειδούς ζωοτροφής στο ετήσιο σιτηρέσιο πρέπει να είναι τουλάχιστον 75 % επί της ξηράς ουσίας.
                     
                  
                        —
                     
                     
                        Τα σιτηρά που επιτρέπονται είναι ο σίτος, το κριθάρι, η βρώμη, η σίκαλη, το τριτικάλ και ο αραβόσιτος, είτε στη συνήθη εμπορεύσιμη μορφή τους, είτε αναμεμειγμένα με ανόργανα στοιχεία (πίτουρα, σύμπηκτα κ.λπ.).
                     
                  
                        —
                     
                     
                        Μπορούν επίσης να χρησιμοποιούνται τα κουκιά, τα κτηνοτροφικά μπιζέλια, οι ελαιούχοι καρποί και οι ελαιοπλακούντες ή τα άλευρα ελαιοπλακούντων.
                     
                  
               Απαγορευμένες ζωοτροφές
            
            
                        —
                     
                     
                        Απαγορεύονται τα ακόλουθα είδη ζωοτροφών: ενσιρώματα (ζωοτροφές που έχουν υποστεί ζύμωση), υγρός σανός ή σανός που έχει υποστεί ζύμωση.
                     
                  
                        —
                     
                     
                        Απαγορεύεται η διατροφή των ζώων με υποπροϊόντα από ζυθοποιίες, αποστακτήρια, εργοστάσια παραγωγής μηλίτη οίνου και με άλλα υποπροϊόντα της βιομηχανίας τροφίμων, όπως π.χ. υγρά φυράματα ζυθοποιίας ή υγρά θρύμματα. Εξαίρεση: ξερά θρύμματα και μελάσα ως υποπροϊόν της παραγωγής ζάχαρης και πρωτεϊνούχες ζωοτροφές από την επεξεργασία σιτηρών σε ξηρή κατάσταση.
                     
                  
                        —
                     
                     
                        Απαγορεύεται η διατροφή των μητέρων με ζωοτροφές που έχουν διαβραχεί.
                     
                  
                        —
                     
                     
                        Απαγορεύεται η διατροφή των ζώων με ζωοτροφές ζωικής προέλευσης (γάλα, ορό γάλακτος, ζωικά άλευρα κ.λπ.), με την εξαίρεση του γάλακτος και του ορού γάλακτος στην περίπτωση των νεαρών ζώων.
                     
                  
                        —
                     
                     
                        Απαγορεύεται η διατροφή των ζώων με υπολείμματα κήπων, υπολείμματα φρούτων, πατατών ή ουρία.
                     
                  
               Όροι σχετικά με τη λίπανση
            
            
                        —
                     
                     
                        Σε όλες τις αγροτικές γαίες τις οποίες αξιοποιεί γεωργικά ο γαλακτοπαραγωγός, απαγορεύεται η διασπορά λυματολάσπης και των προϊόντων αυτής καθώς και προϊόντων λιπασματοποίησης (κομπόστ) από δημοτικές μονάδες επεξεργασίας λυμάτων, με την εξαίρεση των κομπόστ από φυτικά απόβλητα.
                     
                  
                        —
                     
                     
                        Οι γαλακτοπαραγωγοί οφείλουν να τηρούν σε όλες τις εκτάσεις όπου παράγονται χορτονομές ελάχιστο διάστημα 3 εβδομάδων ανάμεσα στη διασπορά της κοπριάς και τη χρήση της χορτονομής.
                     
                  
               Χρήση χημικών βοηθητικών υλικών
            
            
                        —
                     
                     
                        Σε όλες τις εκτάσεις του γαλακτοπαραγωγού όπου παράγονται χορτονομές επιτρέπεται μόνο η επιλεκτική χρήση συνθετικών χημικών παρασιτοκτόνων υπό την τεχνική καθοδήγηση γεωπόνων με στόχευση συγκεκριμένων περιοχών.
                     
                  
                        —
                     
                     
                        Στα κτίρια που προορίζονται για τη στέγαση των ζώων, η χρήση μέσων ψεκασμού για την καταπολέμηση των μυγών επιτρέπεται μόνο κατά την απουσία των μητέρων.
                     
                  
               Απαγορεύσεις παράδοσης
            
            
                        —
                     
                     
                        Η πρώτη παράδοση του γάλακτος ως «Ziegen-Heumilch» δεν μπορεί να πραγματοποιηθεί νωρίτερα από την 10η ημέρα μετά τον τοκετό.
                     
                  
                        —
                     
                     
                        Όταν οι αίγες έχουν διατραφεί με ενσιρώματα (ζωοτροφές που έχουν υποστεί ζύμωση), το ελάχιστο διάστημα είναι 14 ημέρες.
                     
                  
                        —
                     
                     
                        Τα ζώα αλπικών βοσκοτόπων τα οποία διατράφηκαν με ενσιρώματα (ζωοτροφές που έχουν υποστεί ζύμωση) στη γεωργική εκμετάλλευση προέλευσής τους πρέπει να διατρέφονται χωρίς ενσιρώματα τουλάχιστον επί 14 ημέρες πριν από την εποχική μετακίνησή τους. Σε αντίθετη περίπτωση, το γάλα τους δεν θα μπορεί να διατεθεί ως «Ziegen-Heumilch», εκτός εάν τα ζώα παραμείνουν επί 14 ημέρες στους αλπικούς βοσκοτόπους (στη μονάδα παραγωγής «Ziegen-Heumilch» που ανήκει στην ίδια εκμετάλλευση). Στους αλπικούς βοσκοτόπους απαγορεύεται η παραγωγή ενσιρωμένων ζωοτροφών ή η χρήση του ως ζωοτροφής.
                     
                  
               Απαγόρευση γενετικώς τροποποιημένων τροφίμων και ζωοτροφών
            
            
                        —
                     
                     
                        Για να διατηρηθεί ο παραδοσιακός χαρακτήρας του γάλακτος τύπου «Ziegen-Heumilch», απαγορεύεται η χρήση ζώων και ζωοτροφών που πρέπει να επισημαίνονται ως γενετικά τροποποιημένα σύμφωνα με την ισχύουσα νομοθεσία.
                     
                  
               Άλλες διατάξεις
            
            
                        —
                     
                     
                        Δεν επιτρέπεται η παραγωγή και αποθήκευση ενσιρωμένων ζωοτροφών (ζωοτροφών που έχουν υποστεί ζύμωση).
                     
                  
                        —
                     
                     
                        Δεν επιτρέπεται η παραγωγή και αποθήκευση μπαλών σανού κάθε είδους τυλιγμένων σε πλαστική μεμβράνη.
                     
                  
                        —
                     
                     
                        Δεν επιτρέπεται η παραγωγή υγρού σανού ή σανού που έχει υποστεί ζύμωση.
                     
                  4.3.   Περιγραφή των κύριων στοιχείων που αποδεικνύουν τον παραδοσιακό χαρακτήρα του προϊόντος (άρθρο 7 παράγραφος 2 του παρόντος κανονισμού)
            
            Το γάλα τύπου «Ziegen-Heumilch» διαφέρει από το συμβατικό γίδινο γάλα λόγω των ειδικών συνθηκών παραγωγής του που περιγράφονται στο σημείο 4.2 και διέπονται από το «Heumilchregulativ» (κανόνες για την παραγωγή Heumilch).